**NM i Bergen 18.-20. september 2020**

Seks utøvere representerte Steinkjer Friidrettsklubb under helgens NM i Bergen. Tre av utøverne er i junioralder U20, og en i junioralder U23.

Grethe Tyldum deltok på 1500 m og kom seg veldig greit gjennom forsøket på fredag. Lørdagens finale ble et lureløp med svært rolig åpningsfart. Grethe var fint med i hovedfeltet, og kom inn til en flott 5. plass med sluttida 4,40,72. Amalie Manshaus Sæten fra Ullensaker/Kisa tok seieren på 4,38,30, Sigrid Jervell Våg, Tjalve IK, fikk sølvmedalje på tida 4,39,55, mens Ina Halle Haugen og Maren Halle Haugen, begge Runar IL, kom på 3. og 4. plass på tidene 4,39,76 og 4,40,60. Grethe var kun 96 hundredeler unna bronsemedaljen, og har denne sesongen vist at hun på kvinnesiden tilhører norgeseliten på mellomdistanse.

Sander Dalbu var med i sitt første hoved-NM. På fredagens 100 m fikk Sander tida 11,68 (-0,2), litt bak persen satt under Trondheimslekene tidligere i år på 11,24. Sander måtte trekke seg fra lørdagens 200 m på grunn av en vond ankel.

Sigve Brandtzæg Hårberg var også debutant i hoved-NM. Sigve løp 400 m forsøk fredag på tida 51,57, og 200 m førsøk lørdag der tida ble 23,34 (-2,0). Sigve var denne gangen et lite stykke bak sine personlige rekorder på begge distansene.

Både Sander og Sigve fikk kjempefin mesterskapserfaring og synes det var gøy å delta i NM, selv om tidene ikke holdt til videre avansement. Vi håper at vi ser begge to i flere norgesmesterskap de neste årene.

Simen Ellingsdalen har vært plaget med skader denne sesongen, men har fått trent og konkurrert på bane nå på slutten av sesongen. Simen løp både 5000 m og 10 000 m, og oppnådde personlige rekorder på begge distansene, på hhv. 14,59,87 og 31,08,85. På søndagens 10 000 m fikk Simen heatseier (heat 1).

Mathias Flak deltok på 5000 m og 10 000 m. På fredagens 5000 m fikk Mathias sluttida 14,23,78, noe som er ca. 10 sekunder bak bestenoteringen fra tidligere i år. På søndagens 10 000 m brøt Mathias en ny barriere da han for første gang løp under 30 minutter og oppnådde ny personlig rekord på tida 29,41,84.

På 5000 m ble Mathias nr. 17 og Simen nr. 37 av totalt 45 som fullførte. På 10 000 m ble Mathias nr. 13 og Simen nr. 18 av 42 som fullførte. Ei fin mesterskapshelg for både Simen og Mathias.

Henrik Nordtug startet på 10 000 m, men fullførte ikke distansen.

Isaac G. Tesfamichael, som representerer Leksvik IL, deltok også i helgens norgesmesterskap. Isaac har nå flyttet til Steinkjer, og trener sammen med utøverne i Steinkjer Friidrettsklubb. På 10 000 m ble Isaac nr. 8 på tida 29,22,00, på 5000 m ble Isaac. nr. 14 på tida 14,17,63. Isaac løp 10 000 m på 28,38,22 under stadionmila i Kristiansand tidligere i år.

Fullstendige resultater finner du her: <https://webres2.andro.no/nm/2020/>